FI Euroopan unionin virallinen lehti L 340/58

KOMISSION ASETUS (EY) N:o 1567/2007,

annettu 21 päivänä joulukuuta 2007,

kiintiön ulkopuolisen isoglukoosin viennin määrällisen rajoituksen vahvistamisesta markkinointivuoden 2007/2008 loppuun

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon sokerialan yhteisestä markkinajärjestelystä 20 päivänä helmikuuta 2006 annetun neuvoston asetuksen (EY) N:o 318/2006 (1) ja erityisesti sen 12 artiklan d alakohdan,

sekä katsoo seuraavaa:

(1) Asetuksessa (EY) N:o 318/2006 vahvistetaan sokerialan yhteistä markkinajärjestelyä koskevat säännöt. Asetuksen (EY) N:o 318/2006 12 artiklan d alakohdan mukaisesti kyseisen asetuksen 7 artiklassa tarkoitetun kiintiön ulkopuolella tuotettu isoglukoosi voidaan viedä ainoastaan vahvistettavan määrällisen rajoituksen puitteissa.

(2) Vienti yhteisöstä on merkittävä osa joidenkin yhteisön isoglukoosin tuottajien taloudellisesta toiminnasta ja niillä on perinteiset markkinat yhteisön ulkopuolella. Isoglukoosin vienti näille markkinoille voisi olla taloudellisesti kannattavaa myös ilman vientitukia. Tätä varten on tarpeen vahvistaa kiintiön ulkopuolisen isoglukoosin viennin määrällinen rajoitus siten, että kyseiset yhteisön tuottajat voivat jatkaa toimituksia perinteisille markkinoillensa.

(3) Kiintiön ulkopuolisen isoglukoosin viennin määrällisen rajoituksen vahvistamisen 40 000 tonniksi kuiva-aineena ilmaistuna arvioidaan vastaavan markkinakysyntää markkinointivuoden 2007/2008 loppuun eli 30 päivään syyskuuta 2008 asti.

(4) Hallinnoinnin säännönmukaisuuden varmistamiseksi, keinottelun estämiseksi ja tehokkaan valvonnan vuoksi olisi säädettävä yksityiskohtaiset säännöt todistushakemusten jättämisestä. Säännöissä olisi otettava huomioon voimassa olevassa lainsäädännössä vahvistetut menettelyt, joita olisi mukautettava soveltuvalla tavalla tämän alan erityistarpeiden huomioon ottamiseksi.

(5) Petosriskin minimoimiseksi ja jotta vältettäisiin kyseisen isoglukoosin mahdollisesta yhteisöön jälleentuonnista tai -toimittamisesta aiheutuvat väärinkäytökset, tietyt Länsi-Balkanin maat olisi jätettävä kiintiön ulkopuolisen isoglukoosin vientiä varten hyväksyttyjen määräpaikkojen ulkopuolelle. Tämä ei kuitenkaan saisi koskea sellaisia alueen maita, joiden viranomaisten on annettava yhteisöön vietäville sokeri- tai isoglukoosituotteille vientitodistus alkuperän vahvistamiseksi, koska petosriski on vähäisempi.

(6) Jotta varmistetaan johdonmukaisuus niiden vientiä koskevien sokerialan säännösten kanssa, jotka on vahvistettu valkoisen sokerin vientiä koskevasta pysyvästä tarjouskilpailusta vientitukien vahvistamiseksi markkinointivuoden 2007/2008 loppuun saakka 27 päivänä heinäkuuta 2007 annetulla komission asetuksella (EY) N:o 900/2007 (2) ja pysyvän tarjouskilpailun avaamisesta Belgian, Tšekin, Irlannin, Espanjan, Italian, Unkarin, Slovakian ja Ruotsin interventioelinten hallussa olevan sokerin myymiseksi uudelleen vientiä varten 14 päivänä syyskuuta 2007 annetulla komission asetuksella (EY) N:o 1060/2007 (3), kiintiön ulkopuolisen isoglukoosin vientiä tiettyihin lähellä sijaitseviin määräpaikkoihin ei myöskään olisi sallittava.

(7) Jälleentuonnin riskin estämiseksi ja erityisesti sen varmistamiseksi, että yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (4) ja tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (5) säännöksiä noudatetaan, jäsenvaltiot olisi velvoitettava toteuttamaan kaikki tarvittavat valvontatoimenpiteet.

(8) Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kolmansien maiden kanssa käytävän sokerialan kaupan osalta 30 päivänä kesäkuuta 2006 annetun komission asetuksen (EY) N:o 951/2006 (6) säännösten lisäksi olisi tässä asetuksessa vahvistettavan määrällisen rajoituksen hallinnointia varten vahvistettava täytäntöönpanoa koskevia lisäsäännöksiä erityisesti vientitodistusten hakuedellytysten osalta.

(9) Tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Kiintiön ulkopuolisen isoglukoosin viennin määrällisen rajoituksen vahvistaminen

1. Asetuksen (EY) N:o 318/2006 12 artiklan d alakohdassa tarkoitettu määrällinen rajoitus markkinointivuoden 2007/2008 loppuun eli 30 päivään syyskuuta 2008 on 40 000 tonnia kuiva-aineena vietäessä CN-koodeihin 1702 40 10, 1702 60 10 ja 1702 90 30 kuuluvaa kiintiön ulkopuolista isoglukoosia ilman vientitukea.

2. Vienti 1 kohdassa vahvistetun määrällisen rajoituksen puitteissa sallitaan kaikkiin määräpaikkoihin lukuun ottamatta

a) seuraavia kolmansia maita: Andorra, Albania, Bosnia ja Hertsegovina, entinen Jugoslavian tasavalta Makedonia, Liechtenstein, Montenegro, Pyhä istuin (Vatikaanivaltio) ja San Marino;

b) jäsenvaltioiden yhteisön tullialueen ulkopuoliset alueet: Ceuta ja Melilla, Färsaaret, Grönlanti, Helgoland, Livignon ja Campionen kunnat Italiassa sekä ne Kyproksen tasavallan alueet, jotka eivät kuulu Kyproksen tasavallan hallituksen tosiasialliseen hallintaan;

c) yhteisön tullialueen ulkopuoliset Euroopan alueet, joiden ulkosuhteista vastaa jokin jäsenvaltio: Gibraltar.

3. Edellä 1 kohdassa tarkoitettujen tuotteiden vienti on sallittua ainoastaan, jos ne täyttävät seuraavat edellytykset:

a) ne on saatu glukoosia isomeroimalla;

b) niiden fruktoosipitoisuus on vähintään 41 prosenttia kuivapainosta määritettynä;

c) niiden polysakkaridien ja oligosakkaridien sekä di- tai trisakkaridien kokonaispitoisuus on enintään 8,5 prosenttia kuivapainosta.

Isoglukoosin kuiva-ainepitoisuus määritetään painosuhteessa 1:1 laimennetun liuoksen tiheyden perusteella ja jähmeiden tuotteiden osalta kuivattamalla.

2 artikla

Vientitodistukset

1. Vienti tämän asetuksen 1 artiklan 1 kohdassa vahvistetun määrällisen rajoituksen puitteissa edellyttää vientitodistuksen esittämistä komission asetuksen (EY) N:o 1291/2000 (7), asetuksen (EY) N:o 951/2006 ja komission asetuksen (EY) N:o 967/2006 (8) 19 artiklan säännösten mukaisesti, jollei tässä asetuksessa muuta säädetä.

2. Poiketen siitä, mitä asetuksen (EY) N:o 1291/2000 9 artiklassa säädetään, vientitodistuksista johtuvia oikeuksia ei voi siirtää.

3 artikla

Vientitodistushakemus

1. Tämän asetuksen 1 artiklan 1 kohdassa vahvistettua määrällistä rajoitusta koskevia vientitodistushakemuksia voivat jättää ainoastaan isoglukoosin tuottajat, jotka on hyväksytty asetuksen (EY) N:o 318/2006 17 artiklan mukaisesti ja joille on myönnetty isoglukoosikiintiö markkinointivuodeksi 2007/2008 mainitun asetuksen 7 artiklan mukaisesti.

2. Vientitodistushakemus jätetään sen jäsenvaltion toimivaltaiselle viranomaiselle, jossa hakijalle on myönnetty isoglukoosikiintiö.

3. Vientitodistushakemukset jätetään viikoittain maanantaista perjantaihin tämän asetuksen voimaantulopäivästä alkaen siihen asti, kun todistusten myöntäminen keskeytetään 8 artiklan mukaisesti.

4. Hakijat voivat jättää ainoastaan yhden hakemuksen kutakin 3 kohdassa tarkoitettua viikon pituista jaksoa kohti.

5. Kussakin vientitodistuksessa haettu määrä saa olla enintään 5 000 tonnia.

6. Hakemuksen mukana on oltava todiste siitä, että 4 artiklassa tarkoitettu vakuus on asetettu.

7. Vientitodistushakemuksen ja todistuksen 20 kohdassa on oltava seuraava merkintä:

”kiintiön ulkopuolinen isoglukoosi vientiin ilman vientitukea”.

4 artikla

Vientitodistuksen vakuus

1. Poiketen siitä, mitä asetuksen (EY) N:o 951/2006 12 artiklan 1 kohdan b alakohdan neljännessä luetelmakohdassa säädetään, hakijan on asetettava vakuus, joka on 110 euroa isoglukoositonnin nettopainoa kohden kuiva-aineena ilmaistuna.

2. Edellä 1 kohdassa tarkoitettu vakuus voidaan hakijan valinnan mukaan asettaa joko käteisenä tai sellaisen laitoksen antamana takauksena, joka täyttää todistushakemuksen jättöpaikkana olevan jäsenvaltion säätämät perusteet.

3. Tämän artiklan 1 kohdassa tarkoitettu vakuus vapautetaan asetuksen (EY) N:o 1291/2000 35 artiklan säännösten mukaisesti

a) siltä määrältä, jonka osalta hakija on asetuksen (EY) N:o 1291/200 31 artiklan b kohdan ja 32 artiklan 1 kohdan b alakohdan i alakohdan mukaisesti täyttänyt tämän asetuksen 6 artiklan mukaisesti myönnetyistä todistuksista johtuvat vientivelvoitteet; ja

b) jonka osalta hakija on esittänyt vientitodistuksen myöntäneen jäsenvaltion toimivaltaista viranomaista tyydyttävän todisteen siitä, että tuontimuodollisuudet tullissa on kyseisen isoglukoosimäärän osalta hoidettu komission asetuksen (EY) N:o 800/1999 (9) 16 artiklan mukaisesti.

4. Edellä 3 kohdassa tarkoitetut todisteet on toimitettava 12 kuukauden kuluessa vienti-ilmoituksen vastaanottopäivästä.

5 artikla

Jäsenvaltioiden tiedonannot

1. Jäsenvaltioiden on ilmoitettava komissiolle viimeistään kunkin viikon ensimmäisenä työpäivänä isoglukoosimäärät, joista on esitetty vientitodistushakemukset edellisellä viikolla.

Haetut määrät on eriteltävä kahdeksannumeroisen CN-koodin mukaan. Jäsenvaltioiden on ilmoitettava komissiolle myös, jos vientitodistushakemuksia ei ole jätetty.

Tätä kohtaa sovelletaan ainoastaan jäsenvaltioihin, joiden isoglukoosikiintiö on vahvistettu markkinointivuodeksi 2007/2008 asetuksen (EY) N:o 318/2006 liitteessä III ja/tai liitteessä IV olevassa II kohdassa.

2. Komissio kirjaa viikoittain määrät, joista vientitodistuksia on haettu.

6 artikla

Todistusten myöntäminen ja voimassaoloaika

1. Todistukset on myönnettävä kolmantena työpäivänä 5 artiklan 1 kohdassa tarkoitetusta ilmoituksesta ottaen tarvittaessa huomioon komission 8 artiklan mukaisesti vahvistama hyväksymisprosentti.

2. Jäsenvaltioiden on ilmoitettava komissiolle viimeistään kunkin viikon ensimmäisenä työpäivänä isoglukoosimäärät, joille on myönnetty vientitodistukset edellisellä viikolla.

3. Edellä 1 artiklan 1 kohdassa vahvistetun määrällisen rajoituksen osalta myönnetyt vientitodistukset ovat voimassa myöntämispäivästä myöntämiskuukautta seuraavan kolmannen kuukauden loppuun, mutta enintään 30 päivään syyskuuta 2008.

4. Jäsenvaltioiden on pidettävä kirjaa vientitodistusten mukaisesti tosiasiallisesti viedyistä isoglukoosimääristä.

5. Jäsenvaltioiden on ennen kunkin kuukauden loppua ilmoitettava komissiolle edellisenä kuukautena tosiasiallisesti viedyt isoglukoosimäärät.

6. Tämän artiklan 2, 4 ja 5 kohtaa sovelletaan ainoastaan jäsenvaltioihin, joiden isoglukoosikiintiö on vahvistettu markkinointivuodeksi 2007/2008 asetuksen (EY) N:o 318/2006 liitteessä III ja/tai liitteessä IV olevassa II kohdassa.

7 artikla

Ilmoitustavat

Edellä 5 artiklan 1 kohdassa sekä 6 artiklan 2 ja 5 kohdassa tarkoitetut ilmoitukset tehdään sähköisesti lomakkeilla, jotka komissio antaa jäsenvaltioiden käyttöön.

8 artikla

Vientitodistusten myöntämisen keskeyttäminen

Jos vientitodistuksissa haettu määrä ylittää tämän asetuksen 1 artiklan 1 kohdassa vahvistetun määrällisen rajoituksen kyseisellä ajanjaksolla, sovelletaan asetuksen (EY) N:o 951/2006 9 artiklaa soveltuvin osin.

9 artikla

Tarkastukset

Jäsenvaltioiden on toteutettava kaikki tarvittavat toimenpiteet sellaisten asianmukaisten tarkastusten toteuttamiseksi, joita tarvitaan sen varmistamiseen, että palautustavaroista asetuksen (ETY) N:o 2913/92 VI osaston 2 luvussa ja asetuksen (ETY) N:o 2454/93 I osaston III osassa annettuja erityissääntöjä noudatetaan, sekä kolmansien maiden kanssa tehtyjen etuuskohtelusopimusten kiertämisen estämiseen.

10 artikla

Voimaantulo ja soveltaminen

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä joulukuuta 2007. Komission puolesta Mariann FISCHER BOEL Komission jäsen

(1) EUVL L 58, 28.2.2006, s. 1. Asetus sellaisena kuin se on viimeksi muutettuna asetuksella (EY) N:o 1260/2007 (EUVL L 283, 27.10.2007, s. 1).

(2) EUVL L 196, 28.7.2007, s. 26.

(3) EUVL L 242, 15.9.2007, s. 8.

(4) EYVL L 302, 19.10.1992, s. 1. Asetus sellaisena kuin se on viimeksi muutettuna asetuksella (EY) N:o 1791/2006 (EUVL L 363, 20.12.2006, s. 1).

(5) EYVL L 253, 11.10.1993, s. 1. Asetus sellaisena kuin se on viimeksi muutettuna asetuksella (EY) N:o 214/2007 (EUVL L 62, 1.3.2007, s. 6).

(6) EUVL L 178, 1.7.2006, s. 24. Asetus sellaisena kuin se on muutettuna asetuksella (EY) N:o 2031/2006 (EUVL L 414, 30.12.2006, s. 43).

(7) EYVL L 152, 24.6.2000, s. 1.

(8) EUVL L 176, 30.6.2006, s. 22.

(9) EYVL L 102, 17.4.1999, s. 11.